**Steluțe în genele ei**

*Mircea Cărtărescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ningea pe Colentina și erau steluțe în genele ei.

Tramvaiul patru cotea inzapezit la Sf. Dumitru

și erau steluțe, steluțe, steluțe în genele ei.

Ningea, ningea, ningea peste Colentina

demult, demult...

da, dragii moșului, erau...

erau steluțe în genele ei.

Ningea pe firele de troleibuz, pe toneta de tichete ITB

ningea pe mustața mea și pe gagica în roșu de alături

tramvaiele aveau ștergătoare de parbriz și erau... hai, toți în cor:

erau steluțe în genele ei.

Eram student, era studentă

eram eminent, era iminentă

și erau steluțe în genele ei.

Aerul era rece, tramvaiele reci

maxi-taxiurile abia înființate

mergeau toate pe patru roate

și erau steluțe în genele ei.

Ningea ușurel, cu fulgi catifelați peste fabrica Stela

peste blocul lui Ghiu, peste pomii înzăpeziți...

Ea spunea ceva, dar camera video n-are sonor

așa că nu mai știu ce spunea.

Ea ma ținea de mână și tramvaiul patru trecea

și ningea și erau... da... da, dragii moșului...

Eu eram copil, ea era o copilă

eu stăteam la bloc, ea stătea la vilă

și erau steluțe în genele ei.

Eu aveam viziuni, ea avea pandalii

restul e în "Poeme de-amor", precum știi

dar lăsați-o baltă, copii:

erau steluțe în genele ei.

CORUL: Erau steluțe, erau steluțe, erau stelu-u-uțe

În ge...eeneee...leeeee... nele eeeeeeeeei!

Aici poemul ar trebui să se încheie

dar nu înainte de-a va da o cheie

a-ntregii întâmplări:

Ea e o fata de peste blocuri și mări

acum e măritată, gravidă, n-are nici o importanță.

Amorul nostru nemuritor s-a dus dracului

Acum nu mai sunt steluțe în genele ei.

Acum nu mai e nici o steluță în genele ei.

Așa, ca să știți, dragii moșului.